Κλασική ομελέτα σε μισοφέγγαρο, κάθε φορά λίγο διαφορετική
Μια ομελέτα ζουμερή, αφράτη και σχεδόν λευκή, με λίγο γάλα ή κρέμα γάλακτος στο μείγμα, αν και όχι απαραιτήτως, και βούτυρο στο τηγάνι, την οποία μπορούμε να εμπλουτίσουμε με ένα σωρό υλικά.
3 αυγά, 50 ml φρέσκο γάλα ή κρέμα γάλακτος ή 1 κουτ. σούπας ξίδι (το γάλα και η κρέμα γάλακτος για βελούδινη υφή, ενώ το ξίδι για πιο ανάλαφρη υφή και γεύση), 25 γρ. βούτυρο αγελάδας , αλάτι, πιπέρι φρεσκοτριμμένο
Για να φτιάξουμε κλασική ομελέτα σε μισοφέγγαρο, αρχικά ρίχνουμε, σε βαθύ μπολ, τα αυγά, το γάλα (ή την κρέμα ή το ξίδι) και αλατοπίπερο και τα χτυπάμε πολύ καλά με το σύρμα. Πρέπει να γίνουν κρεμώδη, βελούδινα, αφράτα και να αποκτήσουν πολύ ανοιχτό χρώμα.Χτυπάμε έντονα για 5-6 λεπτά. Αν έχουμε χρόνο και διάθεση, τα χτυπάμε με το μίξερ χειρός, στο μίξερ πάγκου ή με το ραβδομπλέντερ.Σε ένα αντικολλητικό τηγάνι διαμέτρου 28 εκ. λιώνουμε το βούτυρο σε χαμηλή φωτιά.Προσθέτουμε το μείγμα των αυγών και σιγοψήνουμε σε χαμηλή φωτιά (δεν θέλουμε να πάρει η ομελέτα χρώμα από κάτω) για περίπου 2-3 λεπτά, μέχρι να αρχίσει να πήζει το αυγό. Με μια σπάτουλα φροντίζουμε ώστε η ομελέτα να ξεκολλήσει γύρω γύρω από τα τοιχώματα του τηγανιού.Διπλώνουμε σε μισοφέγγαρο, προσεκτικά (δεν θα έχει ψηθεί πλήρως στο εσωτερικό της). Τραβάμε από τη φωτιά.Αφήνουμε την ομελέτα στο τηγάνι για 1 λεπτό να ψηθεί και εσωτερικά αλλά να παραμείνει ζουμερή και αφράτη.
Αυγά,Γάλα,Χορτοφαγικά